stanford-oval/wikipedia huggingface dataset:
Babyn Jar

Babyn Jar (1941).
Babyn Jar (ukr. Бабин Яр; ven. Бабий Яр, Babi Jar) on Ukrainassa Kiovan lähellä sijaitseva rotko, jossa tapahtui natsi-Saksan toimeenpanema juutalaisten joukkomurha toisen maailmansodan aikana.
Joukkomurhan toimeenpano

Saksalaiset saapuivat Kiovaan 19. syyskuuta 1941. Kymmenisen päivää myöhemmin kaupungin ja sen lähialueiden juutalaisille ilmoitettiin, että heidän tuli saapua seuraavana aamuna tietylle kokoontumispaikalle. Mukaan sai ottaa arvoesineitä ja lämpimiä vaatteita. Tottelemattomat juutalaiset uhattiin ampua, samoin juutalaisten tyhjilleen jättämiä huoneistoja ryöstävät kansalaiset.
Kiovan juutalaisväestö käsitti 175 000 henkeä. Useimmat uskoivat määräyksen merkitsevän kuljetusta työleireille tai uudelleenasutettaviksi. Natsit olivat kuitenkin päättäneet, että juutalaiset tapettaisiin kostoksi saksalaisia vastaan suunnatuista pommi-iskuista, joista juutalaisia syytettiin.
Kiovan juutalaiset kokoontuivat määrätylle paikalle olettaen joutuvansa lastatuiksi juniin. Joukko oli niin suuri, että useimmat eivät olleet selvillä tapahtumien kulusta, ja kun he kuulivat konetuliaseiden äänen, oli pakeneminen myöhäistä. Juutalaisten käskettiin riisuutua. Heidät johdettiin pienissä, noin kymmenen hengen ryhmissä sotilaiden muodostaman käytävän läpi ja ammuttiin Babyn Jarin rotkon reunalla.
Massamurhan toteutti SS-Einsatzgruppe C avustajanaan muita saksalaisjoukkoja ja joitakin ukrainalaisia. Ukrainalaisten nationalistien (OUN) osallistumista tapahtumiin ei ole pitävästi todistettu, ja se on Ukrainassa yhä julkisen kiistelyn aihe.
Einsatzgruppen raportin mukaan Babyn Jarissa tapettiin ainakin 33 771 juutalaista 29. ja 30. syyskuuta 1941. Paikalla surmattiin myöhemmin myös romaneja ja neuvostoliittolaisia sotavankeja, yhteensä noin 60 000 henkeä.
Myöhempien tietojen mukaan Babyn Jarissa teloittiin 100 000–150 000 ihmistä, joista 70 000 juutalaisia. Muita olivat etniset ukrainalaiset, romanit, venäläiset, karaiimit. Oman ryhmänsä muodostivat ukrainalaiset nationalistit, joukossa monia kulttuurialan henkilöitä, kuten runoilija Olena Teliha. Heille on oma muistomerkki.
Babyn Jar taiteessa

Babyn Jarin joukkomurhaa käsittelevät taiteen keinoin muun muassa Jevgeni Jevtušenko runossaan Babi Jar sekä säveltäjä Dmitri Šostakovitš 13. sinfoniassaan (Jevtušenkon lauluteksti). Paikannimen venäjänkielinen muoto on tullut näiden kautta kansainvälisesti tunnetuksi, vaikka joukkosurma tapahtui Ukrainassa.
Aiheesta muualla

Kuvia tai muita tiedostoja aiheesta Babyn Jar Wikimedia Commonsissa
Venäjän federaation valtionarkisto Babyn Jarissa ammuttujen juutalaisten ruumiita,  1943, ГАРФ , Ф.7021.Оп.128. Д.200 Л.21
Saksan hallinnon ukrainankielinen ilmoitus juutalaisille.
Teloitettujen juutalaisten muistomerkki.
Teloitettujen ukrainalaisten nationalistien muistomerkki.
Aritmetiikan peruslause

Aritmetiikan peruslause on lukuteorian perustulos. Sen mukaan jokainen ykköstä suurempi kokonaisluku voidaan esittää alkulukujen tulona, esimerkiksi  50=2\cdot 5\cdot 5, ja kullekin luvulle on olemassa vain yksi tällainen esitys, tekijöiden järjestystä lukuun ottamatta. Tällaista tuloesitystä kutsutaan luvun alkutekijähajotelmaksi.
”Tekijöiden järjestystä lukuun ottamatta” tarkoittaa, että tekijät voidaan kertolaskun vaihdannaisuuden vuoksi vaihtaa eri järjestykseen, mutta näitä pidetään silti samana tuloesityksenä. Esimerkiksi esityksiä  2\cdot 5\cdot 5=5\cdot 2\cdot 5=5\cdot 5\cdot 2 pidetään samoina, koska niissä on samat alkutekijät yhtä monta kertaa, vaikka eri järjestyksessä. Usein järjestys kiinnitetään niin, että alkuluvut luetellaan pienimmästä suurimpaan:  50=2\cdot 5\cdot 5. Toistuva tekijä voidaan myös esittää potenssina:  50=2\cdot 5^{2}.
Aritmetiikan peruslause pätee silloinkin, kun esitettävä luku itse on alkuluku. Tällöin alkutekijähajotelmassa on vain yksi tekijä, esimerkiksi luvun 7 alkutekijähajotelma on 7. Lause voidaan laajentaa myös tapaukseen, jossa esitettävä luku on 1, mikäli sallitaan tyhjä tulo eli tulo, jossa ei ole yhtään tekijää. Tyhjän tulon arvoksi määritellään 1. Tällöin myös luvulla 1 on yksikäsitteinen alkutekijähajotelma, nimittäin tyhjä tulo.
Ykkönen tekijänä

Aritmetiikan peruslauseen muotoilu on yksi syistä, miksi lukua 1 ei nykyään yleensä määritellä alkuluvuksi. Eri aikoina on ykkösen asema vaihdellut: joskus sitä ei ole pidetty lukuna lainkaan, joskus se taas on määritelty yhdeksi alkuluvuista. Nykyinen määritelmä sopii hyvin aritmetiikan peruslauseen muotoiluun. Jos ykkönen otettaisiin mukaan alkulukuihin, eivät alkutekijähajotelmat enää olisi yksikäsitteisiä, sillä tuloon voisi ottaa mukaan mielivaltaisen määrän ykkösiä: esimerkiksi  7=1\cdot 7=1\cdot 1\cdot 7=\ldots
Todistus

Aritmetiikan peruslauseessa on olennaisesti kaksi väitettä: alkutekijähajotelman olemassaolo ja sen yksikäsitteisyys.
Todistus > Alkutekijähajotelman olemassaolo

Alkutekijähajotelman olemassaolo voidaan todistaa melko suoraviivaisesti induktiolla. Todetaan aluksi, että luvulla 2 on olemassa alkutekijähajotelma 2. Olkoon sitten  n\geq 3 ja oletetaan, että kaikille kokonaisluvuille  2,\ldots ,n-1 on olemassa alkutekijähajotelma. Jos  n on alkuluku, niin se on oma alkutekijähajotelmansa. Jos taas  n on yhdistetty luku, niin se voidaan hajottaa tuloksi  n=ab, missä  a ja  b ovat kokonaislukuja ja  1<a,\;b<n. Induktio-oletuksen nojalla  a ja  b voidaan kumpikin esittää alkulukujen tuloina; kertomalla nämä tulot keskenään saadaan  n alkulukujen tulona.
Todistus > Alkutekijähajotelman yksikäsitteisyys

Hajotelman yksikäsitteisyys voidaan todistaa eri tavoin, riippuen siitä mitä tuloksia oletetaan tunnetuiksi.
Eukleideen lemma sanoo, että jos jokin alkuluku  p jakaa kahden luvun tulon  ab, niin se jakaa ainakin toisen sen tekijöistä. Induktiolla tästä seuraa, että jos alkuluku  p jakaa jonkin tulon  abc\ldots , niin  p jakaa jonkin tekijöistä  a,b,c,\ldots
Aritmetiikan peruslause seuraa Eukleideen lemmasta melko yksinkertaisesti. Olkoon luvulla  n kaksi alkutekijähajotelmaa
Koska  p jakaa tulon  p'q'r'\ldots , niin  p jakaa jonkin tekijöistä  p',q',r',\ldots , ja koska ne ovat alkulukuja, niin  p on eräs niistä. Molemmat alkutekijähajotelmat voidaan nyt supistaa  p:llä. Jatkamalla samaan tapaan nähdään, että alkutekijähajotelmat ovatkin samat.
Vaihtoehtoisesti aritmetiikan peruslause voidaan todistaa myös suoraan jaollisuuden perusominaisuuksista, käyttämättä Eukleideen lemmaa, Eukleideen algoritmia tai vastaavia aputuloksia. Ernst Zermelo kehitti tällaisen suoraviivaisen todistuksen vuonna 1912.
Historia

Kokonaislukujen jakaminen alkutekijöihin oli tuttua jo antiikin kreikkalaisille. Eukleideen Alkeissa on useita tähän liittyviä tuloksia, mutta ei kuitenkaan aritmetiikan peruslausetta sen nykyisessä muodossa.
Persialainen matemaatikko Kamal al-Din al-Farisi (k. noin 1320) esitti lauseen olemassaolopuolen yleisessä muodossa.
Carl Friedrich Gauss huomautti vuonna 1801 teoksessaan Disquisitiones arithmeticae, että alkutekijähajotelman olemassaolo on kyllä ilmeistä, mutta sen yksikäsitteisyys yleensä vain oletetaan ilman kunnollista todistusta. Gauss esitti ja todisti ilmeisesti ensimmäistä kertaa aritmetiikan peruslauseen jokseenkin nykymuodossaan, siis myös hajotelman yksikäsitteisyyden.
Theorema. Numerus compositus quicunque unico tantum modo in factores primos resolvi potest.
Yleistyksiä

Aritmetiikan peruslauseen kaltainen tulos pätee myös joissakin muissa lukujoukoissa, mutta ei kaikissa. Kokonaisaluetta, jossa jokaisella alkiolla on (järjestystä ja yksiköitä vaille) yksikäsitteinen jako alkualkioiden tuloksi, kutsutaan yksikäsitteisen tekijöihinjaon alueeksi (engl. unique factorization domain, UFD).
Gaussin luvuiksi kutsutaan lukujoukkoa  \{a+bi:a,b\in \mathbb {Z} \} eli kompleksilukuja, joiden reaali- ja imaginaariosat ovat kokonaisia. Gaussin lukujen joukossa voidaan määritellä alkulukua vastaava käsite, joskin esimerkiksi 5 ei nyt ole alkuluku, sillä  5=(1+2i)\cdot (1-2i). Gaussin lukujen joukossa jokaisella luvulla on (järjestystä ja kääntyvillä alkioilla −1, i ja −i kertomista vaille) yksikäsitteinen jako alkulukujen tuloksi, eli aritmetiikan peruslausetta vastaava tulos pätee.
Toisaalta lukujoukossa  \{a+b{\sqrt {-5}}:a,b\in \mathbb {Z} \} luvulla 6 on kaksi eri hajotelmaa jaottomien alkioiden tuloksi:  6=2\cdot 3=(1+{\sqrt {-5}})\cdot (1-{\sqrt {-5}}). Tässä joukossa alkutekijöihin jako ei siis ole yksikäsitteinen.
Gauss todisti alkutekijöihin jaon yksikäsitteisyyden 1801 julkaistussa teoksessaan.
Melonta kesäolympialaisissa 2016 – miesten 1 000 metrin kajakkikaksikko

Miesten 1 000 metrin kajakkikaksikko Rio de Janeiron olympialaisissa 2016 käytiin 17. – 18. elokuuta Lagoa Rodrigo de Freitaksessa. Kilpailun voittivat saksalaiset Max Rendschmidt ja Marcus Gross . Toiseksi sijoittuivat serbialaiset Marko Tomićević ja Milenko Zorić ja kolmanneksi australialaiset Ken Wallace ja Lachlan Tame.
Tulokset > Loppukilpailu A

| # | Melojat | Maa | Aika |
| --- | --- | --- | --- |
| 1 Kultaa | Max Rendschmidt Marcus Gross |  Saksa | 3:10.781 |
| 2 Hopeaa | Marko Tomićević Milenko Zorić |  Serbia | 3:10.969 |
| 3 Pronssia | Ken Wallace Lachlan Tame |  Australia | 3:12.593 |
| 4. | Emanuel Silva João Ribeiro |  Portugali | 3:12.889 |
| 5. | Ričardas Nekriošius Andrej Olijnik |  Liettua | 3:14.748 |
| 6. | Nicola Ripamonti Giulio Dressino |  Italia | 3:14.883 |
| 7. | Tibor Hufnágel Benjámin Ceiner |  Unkari | 3:15.387 |
| 8. | Erik Vlček Juraj Tarr |  Slovakia | 3:15.916 |
Tulokset > Loppukilpailu B

| # | Melojat | Maa | Aika |
| --- | --- | --- | --- |
| 1 | Jorge Antonio Garcia Reinier Torres |  Kuuba | 3:18.768 |
| 2 | Arnaud Hybois Étienne Hubert |  Ranska | 3:19.415 |
| 3 | Yevgeniy Alexeyev Alexey Dergunov |  Kazakstan | 3:20.827 |
| 4 | Daniel Havel Jan Štěrba |  Tšekki | 3:25.966 |
Asperg

| Asperg |
| --- | --- |
 Aspergin raatihuone
 vaakuna
 Asperg
 Koordinaatit: 48°54′N, 9°8′E 
Valtio:  Saksa
Osavaltio:  Baden-Württemberg
Hallintopiiri:  Stuttgart
Piirikunta:  Ludwigsburg
Hallinto:  
 – Pormestari:  Christian Eiberger
Pinta-ala:  
 – Kokonaispinta-ala:  5,80 km²
Väkiluku (30.6.2022):  13 515
 – Väestötiheys:  2 330 as./km²
 
 www.asperg.de  
Infobox OKVirheellinen NIMI-arvo: 
Asperg on kaupunki Saksan Baden-Württembergin osavaltion Ludwigsburgin piirikunnassa. Kaupungin pinta-ala on 5,80 neliökilometriä, ja kesäkuun 2022 lopussa siellä oli 13 515 asukasta. Kaupungin pormestarina toimii Christian Eiberger.
Historia

Ensimmäinen maininta Aspergista on elsassilaisen Weißenburgin luostarin asiakirjoissa vuodelta 819. Jo tätä ennen alueella on kuitenkin ollut kelttiläistä ja alemannilaista asutusta, ja läheinen 356 metriä korkea Hohenaspergin vuori on toiminut esihistoriallisella ajalla linnavuorena. Alueella sijaitsee kelttiläinen hautakumpu 400-luvulta eKr., ja sieltä löydettyjä esineitä ovat tähän mennessä ainoa Alppien pohjoispuolelta löydetty sfinksi, kelttiläinen nokkakannu ja kultainen juomasarvi. Frankit saapuivat alueelle 500-luvulla jKr. ja työnsivät keltit tieltään kohti etelää.
1300-luvulla Hohenaspergin vuorelle alkoi muodostua Weihenbergin kylä. Vuosisadan lopulla vuorelle oli kehittynyt pieni kaupunki, jonka nimi esiintyy kirjallisissa lähteissä ensimmäisen kerran vuonna 1304. Vuonna 1534 kaupunki siirrettiin vuorelta Weihenbergiin, jonka nimeksi tuli nyt Unterasperg. Kaupunki on kokenut historiansa aikana useita tuhoisia sotia, joista ensimmäisiä oli Hohenaspergin linnoituksen piiritys vuonna 1519. Lähes koko kaupunki tuhoutui kolmikymmenvuotisen sodan aikana, kun Hohenaspergia piiritettiin elokuusta 1634 heinäkuun loppuun 1635. Lisäksi kaupunki paloi hieman ennen sodan loppumista.
Vuonna 1714 aloitettiin uuden Ludwigsburgin kaupungin rakentaminen, minkä seurauksena Asperg menetti kaupunginoikeutensa. 1800-luvulla paikkakunta alkoi nopeasti kehittyä maaseutuasutuksesta kaupungiksi. Asperg yhdistettiin rautatieverkkoon vuonna 1847 ja sen kaupunginoikeudet palautettiin vuonna 1875. Toisen maailmansodan jälkeen kaupungin väkiluku kasvoi voimakkaasti: kun se vielä sodan päättyessä oli ollut noin 4 700, vuonna 1970 kaupungissa oli jo vajaat 13 000 asukasta. Asperg juhli 1200-vuotista historiaansa vuonna 2019.
Aiheesta muualla

Kuvia tai muita tiedostoja aiheesta Asperg Wikimedia Commonsissa
Kaupungin verkkosivut (saksaksi)
Ludwigsburgin piirikunnan kaupungit ja kunnat
Affalterbach
Asperg
Benningen am Neckar
Besigheim
Bietigheim-Bissingen
Bönnigheim
Ditzingen
Eberdingen
Erdmannhausen
Erligheim
Freiberg am Neckar
Freudental
Gemmrigheim
Gerlingen
Großbottwar
Hemmingen
Hessigheim
Ingersheim
Kirchheim am Neckar
Korntal-Münchingen
Kornwestheim
Löchgau
Ludwigsburg
Marbach am Neckar
Markgröningen
Möglingen
Mundelsheim
Murr
Oberriexingen
Oberstenfeld
Pleidelsheim
Remseck
Sachsenheim
Schwieberdingen
Sersheim
Steinheim an der Murr
Tamm
Vaihingen an der Enz
Walheim
Aspergin kelttiläinen hautakumpu "Kleinaspergle".
Merisuon rautatie

Merisuon rautatie oli Karjalankannaksella ollut 600 mm:n raideleveydelle rakennettu kapearaiteinen kenttärata, joka rakennettiin VT-linjan panssariestekivien kuljetusta varten vuonna 1943.
Monta tonnia painavien panssariestekivien kuljetus Merisuon asemalta linjaan oli mahdollista vain rautateitse. Merisuolle ne tuotiin myös rautateitse. Niihin kuljetuksiin käytettiin sotasaaliskalustoa.
Kapearaiteisen rautatien kunnossapito on huomattavan paljon helpompaa ja nopeampaa verrattuna saman tavaramäärän kuljettamiseen tarvittavaan maantiehen verrattuna. Lisäksi kapearaiteinen rata oli maanteitä paremmin suojassa ilmahyökkäyksiltä, koska kapea ratapenkka erottui maastosta heikommin kuin maantie. Radan korkeusprofiilin johdosta raideleveydeksi valittiin 600 mm.
Radalle haalittiin 600 mm vetureita pitkin Suomea; muun muassa Helsingin kaupunki luovutti sinne entisen Ojakkalan-Olkkalan rautatien veturin numero 2, Karjalankosken rautatieltä tuli niin ikään veturi numero 2 sekä Kuusankosken-Voikkaan rautatieltä dieselveturi numero 9 (Schwartz & Dückerhof/ Ruhrthalerin valmistama 0-6-0dm –tyyppinen veturi 92106/1937) ja Kupittaan savirata toisen Deutz-veturinsa (MLH 332, 7641/1926, 0-4-0dm) – mutta molemmat viimeksi mainitut palautettiin miltei saman tien sopimattomina.
Rata rakennettiin Kannaksen kuivassa metsämaastossa nopeasti ja se palveli hyvin - kunnes kesäkuussa 1944 suurhyökkäyksen tullen se jouduttiin hylkäämään; rata jäi kalustoineen koskemattomana venäläisille, jotka veivät kaluston ja kiskot pois. Merisuon veturit tiettävästi vietiin Ukrainan hiilikaivosalueelle jossa ne ajettiin loppuun.
Joulukuussa 2010 saadun tiedon mukaan Moskovan lähellä sijainneen Misheronskin lasitehtaan entinen veturinkuljettaja muistaa tehtaalla olleen käytössä suomalaisen 0-6-2T veturin numero 302. Kyseinen veturi on Merisuon rautatien veturi Tampella 302/1920, joka oli alun perin toimitettu Kymmene oy:lle (Kymmene Aktiebolag).
Babyshambles

Babyshambles esiintymässä vuonna 2008.
Babyshambles on brittiläinen rockyhtye, jonka keulahahmona toimii laulusolisti Pete Doherty.
Kokoonpano

Pete Doherty – laulu
Mick Whitnall – kitara
Danny Goffey – rummut
Drew McConnell – basso
Diskografia

Studioalbumit
Down in Albion (2005,  Rough Trade Records)
Shotter's Nation (2007,  EMI, Parlophone)
Sequel to the Prequel (2013)
EP:t
Fuck Forever (2005,  EMI)
Albion (2005,  EMI)
The Blinding EP (2006,  Parlophone Records)
Singlet
Babyshambles (2004,  High Society Records)
Killamangiro (2004,  Rough Trade Records)
Fuck Forever (2005,  Rough Trade Records)
Albion (2005,  Rough Trade Records)
Delivery (2007,  EMI)
You Talk (2007,  Parlophone Records)
Side of the Road (2010)
Nothing Comes to Nothing (2013)
Fall From Grace (2013)
Videografia

Up the Shambles (2007,  DVD, Eagle Vision)
Oh! What a Lovely Tour (2008,  Parlophone Records)
Aiheesta muualla

Wikimedia Commonsissa on kuvia tai muita tiedostoja aiheesta .
Viralliset kotisivut (englanniksi)
Mirka Kilpijärvi

| Mirka Kilpijärvi> Henkilötiedot |
| --- | --- |
Koko nimi:  Mirka Kilpijärvi
Syntynyt: 15. helmikuuta 1991 (ikä 33) Hyvinkää, Suomi
Kansalaisuus:   Suomi
Koripalloilija
Pelipaikka:  Pelintekijä/ Heittävä takamies
Pituus:  171 cm
Nyk. joukkue:   Hyvinkään Ponteva
Sarja:  Naisten Korisliiga
Pelaajaura
Seurajoukkueet
2009–2013 2010–2011 2014–:   Hyvinkään Ponteva → Keravan Energia Team  Hyvinkään Ponteva
Mirka Kilpijärvi (s. 15. helmikuuta 1991 Hyvinkää) on suomalainen koripalloilija. Takamiehenä pelaava Kilpijärvi on Hyvinkään Pontevan kasvatti. Hänet valittiin kaudella 2010–2011 naisten I-divisioonan parhaaksi pelaajaksi.
Ura

Hyvinkään Pontevan kasvatti Kilpijärvi aloitti pelaajauransa naisten sarjoissa kaudella 2009–2010 kasvattajaseuransa I-divisioonassa pelanneessa edustusjoukkueessa. Kaudella 2010–2011 hänet valittiin naisten I-divisioonan parhaaksi pelaajaksi. Ensiesiintymisensä naisten pääsarjatasolla Kilpijärvi teki kaudella 2010–2011, jolloin hän pelasi Pontevan divisioonajoukkueen ohella rinnakkaislisenssillä Keravan Energia Teamin joukkueessa. Ponteva nousi pääsarjaan ensin kaudeksi 2012–2013 ja uudestaan kaudeksi 2014–2015. Välissä pelattu HyPon divisioonakausi 2013–2014 oli Kilpijärvellä rikkonainen mm. jalkavaivoista johtuen. Kilpijärvi oli aloittanut syksyllä 2013 opinnot Helsingin yliopiston oikeustieteellisessä tiedekunnassa ja ehti lopettaa pelaajauransa. Alkuvuodesta 2014 HyPo otti häneen kuitenkin yhteyttä, ja muutaman HyPon II-joukkueessa pelatun ottelun jälkeen hän palasi seuran edustusjoukkueeseen. Kaudella 2014–2015 Kilpijärvi sairasteli helmi-maaliskuussa mutta oli Korisliigan kolmanneksi tarkin kolmen pisteen heittojen heittäjä 35,7 prosentin keskiarvollaan. Hän teki toukokuussa 2015 jatkosopimuksen Pontevan kanssa.
Kilpijärvi on pelannut myös nuorten maajoukkueissa.
Max Reinhart

| Max Reinhart |
| --- | --- |

Henkilötiedot
Syntynyt: 4. helmikuuta 1992 (ikä 32) Vancouver, British Columbia, Kanada
Kansalaisuus:   Kanada
Jääkiekkoilija
Pelipaikka:  keskushyökkääjä
Maila:  vasen
Pituus:  183 cm
Paino:  82 kg
Seura
Seura:  Calgary Flames   Adirondack Flames
Sarja:  NHL   AHL
Pelaajaura
Pääsarjaura:  2012–
NHL-varaus:  64. varaus, 2010 Calgary Flames
Maxwell Reinhart (s. 4. helmikuuta 1992) on kanadalainen jääkiekkoilija, joka pelaa AHL-joukkue Adirondack Flamesissa. Hän on Calgary Flamesin sopimuspelaaja. Calgary varasi hänet itselleen kolmannella kierroksella 64. pelaajana vuoden 2010 varaustilaisuudessa. Reinhart pelasi neljä kautta juniorijääkiekkoa Kootenay Icen joukkueessa ja oli sen mukana voittamassa WHL:n mestaruutta vuonna 2012 ennen ammattilaiseksi siirtymistään. Reinhart on veljiensä Griffinin ja Samin kanssa entisen NHL-kiekkoilija Paul Reinhartin lapsi.
Ura > Junioriura

Reinhart pelasi nuorena jääkiekkoa West Vancouverissa, British Columbiassa, johon hänen isänsä Paul asettui asumaan oman NHL-uransa jälkeen. Max katsoi isänsä vaikuttaneen suuresti hänen kehitykseensä pelaajana ja totesi, että entisen NHL-pelaajan poikana on helpompi tulla kykyjenetsijöiden huomaamaksi. Hänet varattiin Kootenay Iceen neljännellä kierroksella numerolla 86 vuoden 2007 WHL:n varaustilaisuudessa.
Juniorina Reinhart pelasi Kootenayn keskushyökkääjänä neljän kauden ajan vuosien 2008 ja 2012 välillä. Hän teki näiden kausien aikana 266 pelaamassaan pelissä 235 tehopistettä. Tehtyään ensimmäisellä kaudellaan 2008–2009 16-vuotiaana 27 pistettä, hän paransi seuraavalle kaudelle 2009–2010 51 pisteeseen ja ansaitsi paikan Kanadan alle 18-vuotiaiden maajoukkueessa vuoden 2010 alle 18-vuotiaiden maailmanmestaruuskilpailuissa. Turnauksessa Reinhart pelasi kuudessa ottelussa, joissa sai tilastoihinsa yhden syöttöpisteen kanadalaisten sijoittuessa seitsemänneksi. Calgary Flames varasi Reinhartin NHL:ään kolmannella kierroksella 63. pelaajana vuonna 2010. Calgary varasi myös hänen isänsä 12. pelaajana vuonna 1979.
Kaudella 2010–2011 Reinhart sijoittui Cody Eakinin jälkeen toiseksi Kootenayn sisäisessä pistepörssissä tehtyään 71 ottelussa 79 pistettä. Pudotuspeleissä 2011 hänestä tuli neljäs pelaaja liigan historiassa, joka onnistui viidesti maalinteossa yhden ottelun aikana. Hän onnistui tässä Kootenayn voittaessa Medicine Hat Tigersin lukemin 7–2. Yhteensä Reinhart teki 19 pudotuspeliottelussaan 27 tehopistettä ja jakoi pudotuspelien pistepörssin toisen sijan viiden pelaajan kanssa. Kootenay voitti kauden päätteeksi Ed Chynoweth Cupin kukistettuaan finaaleissa Portland Winterhawksin. Viimeisellä juniorikaudellaan 2011–2012 Reinhart teki Kootenayn parhaana pistemiehenä 78 pistettä. Hänet valittiin myös WHL:n toiseen tähdistöjoukkueeseen.
Ura > Ammattilaisura

Calgary Flames kiinnitti varaamansa Reinhartin kolmen vuoden tulokassopimuksella 14. heinäkuuta 2011 ennen hänen viimeistä kauttansa Kootenayssa. Ammattilaisena hän debytoi Kootenayn kauden päätyttyä, kun liittyi Calgaryn AHL-farmiseura Abbotsford Heatiin kauden 2011–2012 lopuksi. Hän onnistui heti debyytissään kahdesti maalinteossa. Neljässä pudotuspeliottelussaan hän teki maalin ja sai yhden syöttöpisteen. Ensimmäisellä kokonaisella kaudellaan Abbotsfordissa. Ensimmäisissä 33 pelissään hän sai tilastoihinsa vain neljä pistettä, mutta paransi kauden mittaa ja onnistui jälkimmäisellä puoliskolla 34 ottelussa saamaan 17 pistettä.
Reinhart sai ensimmäisen NHL-kutsunsa Calgarylta 6. huhtikuuta 2013, jolloin päätös yllätti hänet, vaikka hän olikin parantanut pelaamistaan. Hän teki debyyttinsä samana iltana kotiottelussa, jossa Calgary voitti Vancouver Canucksin 5–2. Reinhart teki debyyttinsä Flamesissa, jossa myös hänen isänsä aloitti uransa ja pelasi yhteensä yhdeksän kauden ajan. Hän pelasi uransa kaksi viimeistä vuotta Vancouverissa. Reinhartin ensimmäinen tehopiste NHL:ssä syntyi neljä yötä myöhemmin hänen syöttäessään Curtis Glencrossin maalin Calgaryn pelatessa uudelleen Vancouveria vastaan. Ensimmäisen maalinsa hän teki ohittaessaan Edmonton Oilersin maalivahti Nikolai Khabibulinin Calgaryn 4–1 -voitossa. Calgaryssa hän pelasi kauden aikana 11 ottelua, joissa teki yhden maalin ja syötti kaksi. Abbotsfordissa hän teki 67 ottelussa 21 pistettä.
Reinhart pelasi myös kaudesta 2013–2014 suurimman osan Abbotsfordissa, mutta pääsi edustamaan myös Calgarya kahdeksassa ottelussa, joissa onnistui syöttämään kaksi maalia. Hän oli AHL:n puolella Abbotsfordin sisäisen pistepörssin ensimmäinen tehdessään 66 pelissä 63 pistettä. Kyseessä oli myös Abbotsfordin uusi seuraennätys, kun edellinen yhden kauden piste-ennätys oli 61 pistettä tehneen Krystofer Kolanosin hallussa.
Yksityiselämä

Max on vanhin kolmesta Paul ja Theresa Reinhartin lapsesta. Myös molemmat hänen nuoremmat veljensä pelaavat jääkiekkoa. Griffin on New York Islandersin ensimmäisen kierroksen varaus vuodelta 2012 ja Sam Buffalo Sabresin ensimmäisen kierroksen varaus vuodelta 2014. Kaikki kolme veljestä pelasivat toistensa kanssa ja toisiaan vastaan koko junioriuransa ajan. Sam ja Max olivat joukkuetovereita Kootenay Icen WHL:n mestaruuden voittaneessa joukkueessa, kun taas Griffin pelasi heitä vastaan Edmonton Oil Kingsissä.
Tämä artikkeli tai sen osa on käännetty tai siihen on haettu tietoja muunkielisen Wikipedian artikkelista. 
Alkuperäinen artikkeli: en:Max Reinhart
Käännös suomeksi
Petteri Kortelainen

Petteri Kortelainen elokuussa 2023 Koskenkorvan Urheilijoiden lyöjäjokerina.
Petteri Kortelainen (s. 8. marraskuuta 1994) on suomalainen Koskenkorvan Urheilijoita edustava pesäpalloilija.  Hän on edustanut Superpesiksessä myös kasvattajaseuraansa Kankaanpään Mailaa. Kortelainen pelaa lyöjäjokerina. Toukokuussa 2023 hänet valittiin Superpesiksen kuukauden pelaajaksi.
Kortelainen on pelannut ennen kauden 2020 alkua 138 Superpesiksen runkosarjaottelua. Näissä hän on lyönyt kuusi kunnaria ja 185 tavallista juoksua, tuonut 18 juoksua ja kerännyt 334 kärkilyöntiä. Kortelainen on pelannut kolme Superpesiksen alempaa pudotuspeliottelua. Näissä hän on lyönyt kaksi tavallista juoksua ja kerännyt kuusi kärkilyöntiä. Kortelainen on pelannut viisi Superpesiksen karsintasarjan ottelua. Näissä hän on lyönyt neljä tavallista juoksua ja kerännyt 14 kärkilyöntiä.